Narodna skupština
20180619

Zahvaljujem, predsednice. Lokalna samouprava je najpovoljniji oblik za utvrđivanje potreba građana i za planiranje materijalnih resursa za njihovo ostvarenje. Kao samostalni oblik javne uprave koji je najbliži građanima, njihovim potrebama i svakodnevnim izazovima, lokalna samouprava je zadužena za regulaciju i vršenje javnih poslova u mnogim društvenim oblastima. Na ovaj način će lokalnim vlastima biti dozvoljeno da u što većoj meri prilagođavaju sprovođenje zakona lokalnim uslovima. Lokalne samouprave su odgovorne za pružanje velikog broja važnih usluga građanima, kao i za veliki deo investicija u infrastrukturu i komunalne službe, kao i ustanove od značaja za razvoj Republike Srbije i razvoj zdravstva na lokalnom nivou. U okviru svojih nadležnosti, a u skladu sa spoljnom politikom Republike Srbije, uz poštovanje teritorijalnog jedinstva i pravnog poretka Republike Srbije, i u skladu sa Ustavom i zakonom, jedinice lokalne samouprave mogu da sarađuju i udružuju se, radi ostvarivanja zajedničkih ciljeva, planova i programa razvoja, kao i drugih potreba od zajedničkog interesa. Radi njihovog ostvarivanja, mogu udruživati sredstva i obrazovati zajedničke organe, preduzeća, ustanove i druge organizacije i službe. Znači, na ovaj način data su široka ovlašćenja da u interesu građana Republike Srbije, proaktivnim delovanjem lokalna samouprava može da podstakne privredni razvoj, ravnomerni regionalni razvoj, unapređuje konkurentnost domaće privrede, podstiče razvoj proizvodnog zanatstva i uslužnih delatnosti, podstiče zapošljavanje i razvoj tržišta kapitala, samim tim izvrši uticaj na razvoj zdravstvenih institucija i zdravstva uopšte. Lokalna samouprava je ravnopravni partner republičkim organima u smislu delovanja na dobrobit građana i razvoj Republike Srbije. Zahvaljujem.